Unsen vrundliken grut myt gantzser gunst tovoren gescreven etc. Hynrich, gude frundt, besunderghe gude ghunre. Juwer leve beghere wii tho wetene, dat wii juwen breff, an uns gesandt, wol ontfanghen unde vornomen hebben, de gescreven was uppe Kastelholme achte dage nae unser leven vrouwen daghe annunciacionis, inholdende, offte de ut Alande moghen hiir tho Revelle segelen tho uns unghehyndert van unss unde de unsen etc. Hiirupp boghere wy juwer leve tho wetene, wes ghii ofte juwe bure ut Alande offte ut juweme gebeyde hiir senden edder brynghen, dat sall hiir veylich wesen aff unde tho vor uns unde vor de unsen. Hiirmede siidt Gode bevolen almechtich vrysch unde gesundt tho langen saligen tiiden. Screven under unseme secreete, des irsten vridages na der hilgen hoeghtiidt paeschen anno etc. xxvij etc. Borghermestere unde radmanne tho Revalle. Adress: Deme beschedenen manne Hynrich Goriiesshaghen, hovedmanne uppe Kassteholme, myt vlyte detur litera.